
REFERAT

[bookmark: _Hlk198632962][bookmark: _Hlk216269196]privind: aprobarea ajustării tarifelor de călătorie pentru prestarea serviciului de transport public județean de persoane prin curse regulate pentru loturile de trasee nr.5 și 29

În conformitate cu prevederile Regulamentului nr. 1370/2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului și a Legii nr.92/2007 a serviciilor publice de transport persoane în unitățile administrativ-teritoriale, Consiliul Județean Vrancea a finalizat Procedura competitivă de atribuire a Contractelor de delegare a gestiunii serviciului public județean de transport de persoane prin curse regulate, în aria teritorială de competență a județului Vrancea, adoptând Hotărârea nr. 283 din 19.12.2024 privind "Emiterea și atribuirea licențelor de traseu, stabilirea tarifelor de călătorie și atribuirea în gestiune delegată a serviciului de transport public județean de persoane prin curse regulate, operatorilor de transport declarați câștigători în urma procedurii de atribuire a contractelor de delegare a gestiunii serviciului public județean de transport de persoane prin curse regulate, în aria teritorială de competență a județului Vrancea, pentru perioada 2024-2030",  pentru loturile 1, 2, 3, 5, 7, 11, 12, 14, 16, 17, 19, 20, 22, 24, 25, 26, 28, 29 și 30, în baza Raportului procedurii nr. 15803/03.09.2024.

[bookmark: _Hlk214893338]Potrivit prevederilor art. 17, alin. (1), lit. m) din Legea nr. 92/2007 a serviciilor publice de transport persoane în unitățile administrativ teritoriale, consiliile județene au în atribuție stabilirea, ajustarea şi modificarea tarifelor de călătorie pentru serviciul public de transport local şi judeţean de persoane, cu respectarea prevederilor legale privind modalitatea de gestionare a serviciului.

Totodată, în temeiul prevederilor art. 18, alin. (1), lit. b) din Legea nr. 92/2007 a serviciilor publice de transport persoane în unitățile administrativ teritoriale, autoritățile administrației publice locale, în raporturile cu operatorii de transport rutier ori transportatorii autorizați care efectuează serviciile publice de transport local şi judeţean, au dreptul să analizeze, să verifice şi să aprobe documentațiile justificative de ajustare a tarifelor de călătorie propuse de operatorii de transport rutier şi transportatorii autorizați în corelare cu reglementările în vigoare vizând asigurarea ratei suportabilității costurilor pentru utilizatori.

De asemenea, în baza Normelor-Cadru privind stabilirea, ajustarea şi modificarea tarifelor pentru serviciile publice de transport local şi judeţean de persoane, aprobate prin Ordinul 272/2007, ajustarea tarifului mediu pe km/loc se aprobă de către consiliul judeţean la cererea operatorilor de transport rutier.

Operatorii de transport au înaintat Consiliului Judeţean Vrancea solicitări de ajustare a tarifelor de călătorie prevăzute în contractele de delegare a gestiunii serviciului public județean de transport persoane, prin următoarele adrese:
· [bookmark: _Hlk214894578]Adresa transmisă de SC Marexval Trans SRL privind ajustarea tarifelor aferente serviciului public de transport județean pentru lotul nr.5, înregistrată la Consiliul Județean Vrancea sub nr. 201/24313/21.08.2026;
· Adresa transmise de SC Steptrans SRL privind ajustarea tarifelor aferente serviciului public de transport județean pentru lotul nr.29, înregistrată la Consiliul Județean Vrancea sub nr.201/29562/07.10.2026.
Analiza documentației inițiale a evidențiat necesitatea completării și modificării unor documente justificative, în vederea clarificării elementelor de cost și a fundamentării tarifelor de călătorie propuse. În acest sens, au fost solicitate operatorului de transport completări și modificări ale documentației transmise.

Ca urmare a solicitărilor formulate, operatorii de transport au transmis documentațiile completate și modificate, după cum urmează:
· S.C. Marexval Trans S.R.L., documentația înregistrată la Consiliul Județean Vrancea sub nr. 201/32305/30.10.2026;
· S.C. Steptrans S.R.L., documentația înregistrată la Consiliul Județean Vrancea sub nr. 201/31941/27.10.2026.
Având în vedere că procedura competitivă pentru atribuirea contractelor de delegare a gestiunii serviciului public județean de transport de persoane prin curse regulate a fost inițiată în data de 16.07.2023, conform anunțului de participare nr. CN1057416, tarifele de călătorie propuse prin ofertă au fost fundamentate în luna august 2023.

În consecință, având în vedere că, la stabilirea tarifelor de călătorie pentru prestarea serviciului de transport public județean de persoane prin curse regulate aprobate prin hotărârile mai sus menționate, s-a avut în vedere oferta fundamentată în august 2023, se impune ajustarea tarifelor de călătorie pentru prestarea serviciului de transport public județean de persoane prin curse regulate, în aria teritorială de competență a judeţului Vrancea, prin aplicarea coeficientului de indexare corespunzător evoluției indicelui prețurilor de consum total.

În acest sens, pentru determinarea evoluției preturilor de consum total față de perioada în care au fost fundamentate ofertele, respectiv august 2023, au fost utilizate datele disponibile în aplicația Institutului Național de Statistică, prin selectarea perioadei de referință august 2023 și a perioadelor curente iulie 2026 și august 2026.

Aplicarea instrumentului de calcul disponibil în cadrul aplicației Institutului Național de Statistică, pentru perioadele de referință menționate, a evidențiat următoarele valori ale indicelui prețurilor de consum total:
· 122,31% pentru perioada iulie 2026, raportată la perioada de referință august 2023;
· 122,58% pentru perioada august 2026, raportată la perioada de referință august 2023.
Documentele generate în aplicația Institutului Național de Statistică au fost descărcate și înregistrate la consiliul Județean Vrancea sub nr.201/29608/07.10.2026 și nr. 201/29609/07.10.2026.

Conform art. 275 din Ordinul nr. 272/2007 pentru aprobarea Normelor-cadru privind stabilirea, ajustarea și modificarea tarifelor pentru serviciile de transport public local de persoane:

(1) Ajustarea şi modificarea nivelului tarifului mediu pe km/loc pentru serviciile publice de transport judeţean de persoane se fac, în cazul în care gradul mediu de ocupare a locurilor în autobuz este identic cu cel din fundamentarea anterioară, în situațiile prevăzute la art. 24 şi 26 din prezentele norme-cadru, potrivit formulei:
	Tm(1) (km/loc) = Tm(0) (km/loc) + Delta (lei/km/loc), unde:
	Tm(1) (km/loc) - tariful mediu ajustat sau, după caz, tariful mediu modificat (lei/km/loc);
	Tm(0) (km/loc) - tariful mediu actual (lei/km/loc);
	Delta (km/loc) - creșterea cheltuielilor totale determinată de influențele reale primite în costuri (lei).

(2) Nivelul tarifului mediu ajustat/modificat Tm(1) (km/loc) se fundamentează de către operatorii de transport rutier, pe structura elementelor de cheltuieli prevăzută în anexa nr. 2 la prezentele norme-cadru.

(3) Ajustarea şi modificarea tarifului mediu pe km/loc se aprobă de către consiliul judeţean la cererea operatorilor de transport rutier, pe baza documentelor prevăzute art. 20 şi a indicațiilor prevăzute la art. 25 alin. (3) pct. 3.8 sau, după caz, art. 27 alin. (3) pct. 3.8.

(4) Tarifele de călătorie Tc se recalculează şi se aprobă de către consiliile județene în funcție de nivelul tarifului mediu ajustat/modificat Tm (1) (km/loc).
[bookmark: _Hlk216268950]Potrivit art. 24 din Ordinul nr. 272/2007 pentru aprobarea Normelor-cadru privind stabilirea, ajustarea și modificarea tarifelor pentru serviciile de transport public local de persoane:

(1) Tarifele pentru serviciile publice de transport local de persoane se pot ajusta periodic, la cererea operatorilor de transport/transportatorilor autorizați, la un interval de minimum 3 luni, cel mult până la nivelul rezultat din aplicarea coeficientului de indexare cu evoluția indicelui prețului de consum total, calculat pentru perioada cuprinsă între luna de referință corespunzătoare precedentei aprobări şi luna celui mai recent indice publicat de Institutul Național de Statistică la data solicitării.

(2)  Nivelul tarifelor pentru serviciile publice de transport persoane se determină pe baza analizei situației economico-financiare a operatorilor de transport/transportatorilor autorizați, precum şi a influențelor reale primite în costuri, determinate de evoluția indicelui prețului de consum total pe economie comunicat de Institutul Național de Statistică.

(3) În hotărârea de aprobare a tarifelor ajustate adoptată de către autoritatea locală competentă vor fi menționate tarifele ajustate şi nivelul indicelui prețului de consum total existent la data ajustării, determinat pentru intervalul de timp scurs de la data stabilirii sau ajustării/modificării precedente, față de care se va determina nivelul ulterior al parametrului de ajustare.
În baza art. 20 din Ordinul nr. 272/2007 pentru aprobarea Normelor-cadru privind stabilirea, ajustarea și modificarea tarifelor pentru serviciile de transport public local de persoane:

(1) Stabilirea, ajustarea sau modificarea tarifelor pentru serviciile de transport local sau judeţean de persoane se realizează la cererea operatorilor, pe baza următoarelor documente:
a) cererea de stabilire, ajustare sau modificare, care conține, după caz: tarifele în vigoare, în cazul ajustării sau modificării, şi tarifele solicitate, inclusiv TVA; justificarea propunerii de stabilire, ajustare sau modificare se face pe baza unui memoriu tehnico-economic, care prezintă oportunitatea fundamentării tarifelor datorată creșterii principalelor elemente de cheltuieli;
b) fișele de fundamentare pentru stabilirea, ajustarea sau modificarea tarifelor;
c) alte date şi informații necesare fundamentării tarifelor propuse.

(2) Autoritățile locale competente pot solicita de la operatorii de transport rutier/transportatorii autorizați orice date şi informații pentru clarificarea unor aspecte din propunerile de stabilire, ajustare sau modificare a tarifelor pentru serviciile publice de transport local sau judeţean de persoane.

Obiectul proiectului de hotărâre privind aprobarea ajustării tarifelor de călătorie pentru prestarea serviciului de transport public județean de persoane prin curse regulate pentru loturile de trasee nr.5 și 29 propus pentru inițiere și aprobare va fi supus dezbaterii publice în conformitate cu prevederile Legii nr.52/2003 privind transparența decizională.

Pentru asigurarea sustenabilității economice a operatorilor și a continuității serviciului public de transport și având în vedere cele expuse, propunem inițierea unui  proiect de hotărâre privind aprobarea ajustării tarifelor de călătorie pentru prestarea serviciului de transport public județean de persoane prin curse regulate pentru loturile de trasee nr.5 și 29.


Șef serviciu,

